钦定古今图书集成/明伦汇编/交谊典/第081卷 > 性理会通 > 《戏规》前人
## 钦定古今图书集成/明伦汇编/交谊典/第081卷 > 性理会通 > 《戏规》前人

元子友倚于云丘之巅，戏牧儿曰：“尔为《牧歌》，当不责
尔暴。”牧儿歌去，乃暴他田，田主鞭之，啼而冤。元子啼
不止，召其父而止之。元子友真卿闻之，书过于元子
曰：“嗟嗟次山，苟戏小儿，俾陷鞭焉，而蒙冤之。彼牧儿
望次山犹儓隶，不敢干其主。及苟戏，乃或与次山犹
仇雠，斯岂慎德也与？吾闻君子不苟戏，无似非。如何
惑一儿，使不知所以蒙过？此非苟戏似非之非者，邪
恶不必易此。”元子报真卿曰：“於戏！吾独立于空山之
上戏歌，牧儿得过，几不可免。彼行于世上，有爱憎相
忌，是非相反，名利相夺，祸福相从，至于有蒙戮辱者，
焉得不因苟戏似非，世儿惑之以及者乎？真卿，吾当
以戏为规。”